|  |  |
| --- | --- |
| traka_vladaGRB VL | Република СрбијаАутономна покрајина Војводина**УПРАВА ЗА КАПИТАЛНА УЛАГАЊА****АУТОНОМНЕ ПОКРАЈИНЕ ВОЈВОДИНЕ**Булевар Михајла Пупина 16, 21000 Нови СадТ: +381 21 4881 787 F: +381 21 4881 736[www.kapitalna.ulaganja.vojvodina.gov.rs](http://www.kapitalna.ulaganja.vojvodina.gov.rs) |
|  | БРОЈ: 136-404-215/2016-03 | ДАТУМ: 08.12.2016. године |

Управа за капитална улагања Аутономне покрајине Војводине спроводи отворени поступак јавне набавке добара – **Сале за катетеризацију (ангио сале),** број јавне набавке 136-404-215/2016-03, а за коју је Позив за подношење понуда објављен на Порталу јавних набавки дана 17.11.2016. године. Заинтересованo лицe je дана 05.12.2016. године, доставилo Наручиоцу путем електронске поште Захтев за додатне информације и појашњења у вези са припремањем понуде.

У складу са чланом 63. став 2. и 3. Закона о јавним набавкама („Службени гласник РС“, бр.124/12, 14/2015 и 68/2015), достављамо одговоре на питања како следи:

**1. Питање:**

Наручилац је у измени конкурсне документације која је објављена на порталу дана 03.12. на страни 12 КД, као и на страни 51 у моделу уговора, члан 17, ставка б- постпродајно одржавање у гарантном року захтева следеће:

***Уколико квар не може да се отклони у року од 48 часова од момента пријаве, понуђач је дужан да обезбеди заменску опрему минимум истих техничких карактеристика према прихваћеној понуди, до окончања поправке.***

Иако је наручилац пре овакве измене конкурсне документације добио питање од стране заинтересованог понуђача који има вишедеценијско искуство у испоруци, инсталирању и сервисирању предметне опреме, са детаљним образложењем како дефинисани услови од стране наручиоца ограничавају понуђаче да дају прихватљиве понуде, наручилац очигледно нема техничка предзнања везана за услове сервирања опреме у гарантном року, јер исте и не спроводи у редовном раду. Из тог разлога још једном указујемо наручиоцу да има у виду да је предмет набавке ангио сала, тј. капитална и комплексна опрема великих габарита, да је за увоз опреме са јонизујућим зрачењем неопходно добијање решења за увоз који Агенција за заштиту од јонизујућих зрачења и нуклерану сигурност издаје у року од 30 дана, те да се већина резервних делова поручују из иностранства, и да је рок од 48 часова за обезбеђивање заменске опреме у пракси немогућ и нереалан и са станивишта законских прописа који уређују област заштите од јонизујућег зрачења.

Из горе наведених разлога предлажемо наручиоцу да уклони захтевани услов из конкурсне документације који онемогућава све заинтересоване понуђаче да поднесу прихватљиву понуду.

**Одговор Наручиоца:** Наручилац сматра да је предлог заинтересованог лица основан, те ће у складу са тим бити измењена Конкурсна документација и иста бити објављена на Порталу јавних набавки и интернет страници Наручиоца.

**2. Питање:**

Наручилац је у измени конкурсне документације која је објављена на порталу дана 03.12. на страни 12, као и на страни 52 у моделу уговора, члан 17, ставка В- Постпродајно одржавање по истеку гарантног року захтева следеће:

***Понуђач гарантује да ће најмање пет година по истеку гарантног рока, у случају квара опреме који није могуће отклонити у року од тридесет дана, обезбедити Наручиоцу заменску опрему минимум истих техничких карактеристика према прихваћеној понуди, до окончања поправке****.*

Иако је наручилац пре овакве измене конкурсне документације добио питање од стране заинтересованог понуђача који има вишедеценијско искуство у испоруци, инсталирању и сервисирању предметне опреме, са детаљним образложењем како дефинисани услови ван гарантног рока од стране наручиоца ограничавају понуђаче да дају прихватљиве понуде, наручилац очигледно нема техничка предзнања везана за услове сервирања опреме у постгарантном року, јер исте и не спроводи у редовном раду. Из тог разлога још једном указујемо наручиоцу да има у виду да је предмет набавке добро са нужном услугом инсталације и одржавања у гарантном року, овакав захтев не одговара предмету набавке, тј. предстваља дефинисање дискриминаторског и ограничавајућег услова за све понуђаче, обзиром да ће елементи постгаранцијског одржавања као што су цена, начин плаћања, рок одзива и слично бити предмет посебних поступака јавне набавке - услуге сервисарања које ће спроводити крајњи корисници у складу са својим планом јавних набавки и средствима са којима буду располагали за одржавање предметне опреме. Дакле, наручилац захтева од понуђача да се обавежу за нешто што се у овом тренутку не уговара са наручиоцем, јер одржавање у постгарантном року није укључено у понуђену цену. Даље, обзиром да су у питању нови поступци јавних набавки, одабрани понуђач за испоруку опреме у овом поступку нема нити може имати сазнања да ће бити изабран као уговорни партнер у будућим поступцима јавних набавки које ће спроводити крајњи корисници. Додатно, крајњи корисници не могу упутити пријаву квара понуђачу ван гарантног рока уколико немају потписан уговор о одржавању са понуђачем, јер немају основ за плаћање такве услуге и то би представљало ненаменско трошење средства од стране крајњих корисника.

Из горе наведених разлога предлажемо наручиоцу да уклони захтевани услов из конкурсне документације који онемогућава све заинтересоване понуђаче да поднесу прихватљиву понуду.

**Одговор Наручиоца** Наручилац прихвата наведени предлог заинтересованог лица, те ће у складу са тим бити измењена Конкурсна документација и иста бити објављена на Порталу јавних набавки и интернет страници Наручиоца.

**3. Питање:**

На страни 45/68 конкурсне документације, у моделу уговора, члан 4 – начин плаћања, као и на страни 55/68 у упутству понуђачима како да сачине понуду, наручилац је дефинисао следеће услове:

-30% уговорене вредности авансно у року од 45 дана од потписивања уговора, на основу профактуре добављача;

-30% уговорене вредности у року од 45 дана од потписивања записника о квантитативном пријему, на основу рачуна добављача;

-40% уговорене вредности у року од 45 дана од потписивања записника о квантитативно и квалитативно усаглашеном пријему, на основу рачуна добављача;

Како је обрасцем структуре цене дефинисана само једна јединична цена која обухвата накнаду за све обавезе добављача по уговору (тј. обухвата и цену опреме и цену монтаже, стављања опреме у функцију, тестирање и обуку на лицу места), плаћање према дефинисаној динамици (јер 30%, уговорене вредности доспева већ након квантитатвне примопредаје), захтева да се структура цене раздвоји у бар две ставке: 1. Цена опреме (која се фактурише по квантитативном пријему), 2. Цена монтаже, стављања опреме у функцију, тестирање као и обука на лицу места (што се фактурише по квалитативном пријему). Молимо да наручилац у том смислу измени конкурсну документацију и дефинише две горе наведене ставке у структури цене како би реализација уговора била изводљива и омогућила динамику наплате према условима плаћања. Напомињемо и да је раздвајање ове две ставке неопходно и са становишта закона о ПДВ управо јер се квантитативна и квалитативна примопредаја дешавају у различитим пореским периодима па се не може унапред фактурисати и ПДВ обрачунати за услуге које нису извршене.

**Одговор Наручиоца**: Наручилац сматра да је предлог заинтересованог лица основан, те ће у складу са тим бити измењена Конкурсна документација и иста бити објављена на Порталу јавних набавки и интернет страници Наручиоца.

**УПРАВА ЗА КАПИТАЛНА УЛАГАЊА**

**АУТОНОМНЕ ПОКРАЈИНЕ ВОЈВОДИНЕ**

**КОМИСИЈА ЗА ЈАВНУ НАБАВКУ БРОЈ** **136-404-215/2016-03**